На основу члана 98. Закона о локалној самоуправи (Службени гласник РС “број 129/2007”) и члана 39. и 143. Статута града Сомбора (“Службени лист града Сомбора” број 2/2019) и члана 96. Пословника Скупштине града Сомбора (“Службени лист града Сомбора” број 21/2019) Скупштина града Сомбора, на седници одржаној дана .2020. године донела је

**ОДЛУКУ**

**О ОСНИВАЊУ САВЕТА ЗА МЕЂУНАЦИОНАЛНЕ ОДНОСЕ**

**У ГРАДУ СОМБОРУ**

**Опште одредбе**

**Члан 1.**

Овом Одлуком, у граду Сомбору, као национално мешовитом граду, оснива се Савет за међунационалне односе (у даљем тексту: Савет) као самостално радно тело и уређује се његов састав, избор и мандат чланова, делокруг и начин рада и друга питања од значаја за рад Савета.

**Састав Савета**

**Члан 2.**

Чланове у Савету имају представници српске и свих националних заједница са више од 1% учешћа у укупном становништву града Сомбора, према последњем попису становништва у Републици Србији.

У граду Сомбору услове из претходног става испуњавају следеће заједнице:

* Срби
* Мађари
* Хрвати
* Буњевци
* Роми

**Члан 3.**

Савет чини укупно 11 чланова, 5 представника српског народа 2 представника мађарске, 2 представника хрватске, 1 представник буњевачке и 1 представник ромске националне заједнице.

**Избор и мандат чланова Савета**

**Члан 4.**

Чланове Савета бира Скупштина града на предлог националних савета националних заједница.

Чланове Савета који су припадници српског народа или националних заједница које немају националне савете, предлаже Одбор за избор, именовања и административно-мандатна питања Скупштине града Сомбора .

Скупштина града бира Решењем чланове Савета.

Члан Савета не може бити одборник Скупштине града.

**Члан 5.**

Мандат чланова Савета траје пет година и тече од тренутка избора у Скупштини града.

Чланови Савета могу поднети оставку или бити разрешени ове дужности и пре истека мандата.

Предлог за разрешење чланова Савета може поднети национални савет националне мањине , Одбор за избор, именовања и административно-мандатна питања и 1/3 одборника.

Предлог за разрешење мора бити образложен.

Када предлог за разрешење члана Савета подноси национални савет националне заједнице заступљене у Савету, односно Одбор за избор, именовања и административно-мандатна питања и именовање, дужни су да уз предлог за разрешење поднесу и предлог за именовање новог члана.

Скупштина истовремено одлучује о разрешењу и избору.

**Делокруг рада Савета**

**Члан 6.**

Савет је овлашћен да обавља следеће послове:

1. Разматра питања остваривања националне равноправности, заштите и унапређења права националних заједница.

2. анализира предлоге аката које доноси извршни орган и Скупштина, а односе се на права националних заједница и даје мишљење о истима

3. учествује у утврђивању градских планова и програма који су од значаја за остваривање националне равноправности и предлаже мере за постизање националне равноправности

4. предлаже изворе, обим и намену буџетских средстава за остваривање националне равноправности

5. обавља и друге послове у вези са заштитом националних и етничких заједница на територији општине.

Савет има право да пред Уставним судом покрене поступак за оцену уставности и законитости одлуке, или другог општег акта Скупштине града ако сматра да су њиме непосредно повређена права припадника српског народа и националних заједница представљених у Савету и право да под истим условима пред Управним судом покрене поступак за оцену сагласности одлуке или другог општег акта Скупштине града са Статутом.

**Међусобни односи са другим органима**

**Члан 7.**

Скупштина и извршни органи Града дужни су да предлоге свих одлука и других општих аката који се тичу националне равноправности претходно доставе на мишљење Савету који ће се изјаснити о њима у остављеном року, а који не може бити краћи од 3 дана.

Савет о својим ставовима и предлозима обавештава скупштину града која је дужна да се о њима изјасни на првој наредној седници, а најкасније у року од 30 дана.

Ради унапређења остваривања мањинских права Савет предлаже скупштини, и другим надлежним органима доношење одговарајућих одлука и предузимање одговарајућих мера у областима из делокруга рада Савета.

Када уочи недостатке, пропусте или друге проблеме у области његовог делокруга рада, Савет се обраћа надлежним градским и државним органима, и захтева да они реагују у складу са својим надлежностима.

Уколико се Савет не изјасни на предлоге одлука који су јој достављени, односно не да своје мишљење у остављеном року, Скупштина и извршни органи могу да доносе одлуке без мишљења Савета.

**Члан 8.**

У свом раду Савет сарађује са свим организацијама и институцијама заинтересованим за заштиту и унапређење националне равноправности на подручју града, укључујући националне савете националних мањина, невладине организације и медије.

Савет има активну улогу у прекограничној комуникацији и сарадњи града са јединицама локалне самоуправе у другим државама

**Унутрашње уређење и рад Савета**

**Члан 9.**

Савет има председника и заменика председника.

Председник и заменик председника Савета не могу бити припадници исте националне заједнице.

Председника и заменика Савета бирају чланови Савета.

Председник и заменик председника Савета бирају се на период од две године по принципу ротације, на предлог чланова Савета, тако да председник односно заменик председника Савет не могу два пута узастопце да буду припадници исте националне заједнице.

Председник Савета представља Савет, сазива и руководи седницама Савета, потписује акта Савета и врши друге послове, у складу са законом, Статутом града и овом Одлуком.

**Члан 10.**

Савет ради у седницама.

Седница Савета може се одржати и на њој се може одлучивати ако је присутно више од половине од укупног броја чланова Савета.

Прву седницу Савета сазива председник Скупштине града.

**Одлучивање**

**Члан 11.**

Одлуке Савета доносе се консензусом чланова Савета.

Уколико се око неког питања не може постићи консензус, Савет је у обавези да по овом питању консултује друге релевантне организације и институције.

За питања које разматра, Савет може да затражи од Градске управе или од другог органа податке и информације од значаја за рад Савета,односно изјашњење по одређеном питању о коме Савет расправља.

**Јавност рада**

**Члан 12.**

Седнице Савета су отворене за јавност, сем у изузетним случајевима када чланови Савета одлуче другачије.

Јавност рада се обезбеђује присуством представника медија седницама Савета, заинтересованих грађана, давањем саопштења, одржавањем конференција за штампу и на друге одговарајуће начине.

**Извештај о раду**

**Члан 13.**

Савет подноси Скупштини града шестомесечни извештај о свом раду.

Савет подноси Скупштини града годишњи извештај о стању у области националне равноправности, међунационалних односа и остваривању мањинских права на територији Града.

Саставни део извештаја су и предлози мера и одлука за остваривање и унапређење националне равноправности.

Савет може да поднесе и посебни извештај Скупштини града ако оцени да то захтевају нарочито важни разлози или ако Скупштина општине тражи такав извештај од њега .

**Средства за рад Савета**

**Члан 14.**

Средства за рад Савета и остваривање права националних заједница на територији града Сомбора обезбеђују се у буџету града, а могу се обезбеђивати и из других извора, у складу са законом.

**Завршне одредбе**

**Члан 15.**

Стручне и административно-техничке послове за потребе Савета обављаће Градска управа.

**Члан 16.**

Ова одлука ступа на снагу осмог дана од дана објављивања у “Службеном листу града Сомбора”

ПРЕДСЕДНИК

СКУПШТИНЕ ГРАДА,

Зоран Рус